Fañch Delamontagne zo tomm dezhañ. Goude ur bloavezh 2005 deuet bravik an traoù gantañ  (68vet e renkadur Europa) emañ en arvar bras bezañ skarzhet eus Tro Europa ar Golf a zo enni ar 115vet c'hoarier gwellañ. Siwazh, F.Delamontagne eo ar 125vet hini er bloaz-mañ. Ret e oa dezhañ bezan e-touez ar 15 re gentañ e tournamant Majorka (Spagn)…ha n'eo ket deuet a-benn anezhi. Ar chañs diwezhañ evit Breizhad nemetañ an Dro a vo gant un tournamant e Spagn adarre e kreiz miz Du. Tournamant an Ankoù e vo rak graet eo evit adtapout un nebeud tud bet skarzhet eveltañ goude ur bloavezh c'hwitet. Ha bez' e vo en  o zouez mab Padrig Delamontagne, anezhañ c'hoarier brudet Stad Roazhon er bloavezhioù 80 ? N'eo ket sur rak ur gudenn fiziañs zo warnañ. "E miz Meurzh em boa tapet kuzul gant un "arbennigour" evit cheñch un tamm mat ma swing. Ur sapre louzadenn eo bet. N'on ket deuet a-benn eus netra hag abaoe ne adkavan ma doare kozh d'ober. Bewezh p'en em gavan gant ur frapad diaes e vezan strafuilhet". Delamontagne zo brudet evel unan eus ar re a sko ar c'hreñvañ er volotenn vihan met n'eus nemet 3 sizhunvezh ken d'ar  Breizhad 27 vloaz anezhañ evit tennañ ken resis ha ma sko kreñv outi. Mod all…